b'\n_START_ARTICLE_\nPozityvizmas\n_START_PARAGRAPH_\nPozityvizmas \xe2\x80\x93 XIX ir XX a. filosofijos kryptis. Jos atstovai teig\xc4\x97, kad mokslinis \xc5\xbeinojimas yra vienintel\xc4\x97 galima \xc5\xbeinojimo forma. Jie pabr\xc4\x97\xc5\xbe\xc4\x97 \xc5\xbeinojimo reik\xc5\xa1m\xc4\x99 \xc5\xbemonijos pa\xc5\xbeangai. J\xc5\xb3 po\xc5\xbei\xc5\xabriu, mokslinio \xc5\xbeinojimo \xc5\xa1altinis yra patyrimas (\xc5\xa1iuo at\xc5\xbevilgiu pozityvizmas yra empirizmo filosofijos forma). Pozityvistams b\xc5\xabdinga kritin\xc4\x97 nuostata metafizikos at\xc5\xbevilgiu. Pozityvizmas labiausiai reik\xc5\xa1mingas mokslo filosofijai ir teis\xc4\x97s filosofijai. Galima skirti kelis pozityvizmo raidos etapus.\n_START_SECTION_\nPirmasis pozityvizmas\n_START_PARAGRAPH_\nPozityvizmo pradininkas \xe2\x80\x93 pranc\xc5\xabz\xc5\xb3 filosofas Ogiustas Kontas (Auguste Comte, 1798-1857). Jis pirmasis i\xc5\xa1k\xc4\x97l\xc4\x97 id\xc4\x97j\xc4\x85, kad nuo metafizikos reikia pereiti prie pozityvaus, t. y. mokslinio \xc5\xbeinojimo. \xc5\xa0is per\xc4\x97jimas yra laipsni\xc5\xa1kas, nes \xc5\xbemonija pereina skirtingus proto etapus. \xc5\xbdmogi\xc5\xa1kasis protas skirtingu istoriniu metu naudojasi 3 metodais, kurie savo esme yra prie\xc5\xa1ingi vienas kitam:_NEWLINE_1. Teologiniu (religiniu);_NEWLINE_2. Metafiziniu;_NEWLINE_3. Pozityviuoju (moksliniu)._NEWLINE_Tai yra 3 skirtingos istorin\xc4\x97s pa\xc5\xbeinimo vystymosi stadijos arba bendros po\xc5\xbei\xc5\xabrio \xc4\xaf pasaul\xc4\xaf sistemos. Pirmiausia yra teologinio vystymosi stadija. \xc4\x8cia \xc5\xbemogus siekia paai\xc5\xa1kinti visus rei\xc5\xa1kinius antgamtiniu \xc4\xafsiki\xc5\xa1imu._NEWLINE_Metafizinis tyrin\xc4\x97jimas irgi siekia visapusi\xc5\xa1ko absoliutaus \xc5\xbeinojimo apie pasaul\xc4\xaf, bet remiasi jau ne dvasiomis, bet \xc4\xafvairiomis i\xc5\xa1galvotomis esm\xc4\x97mis (pagrindais, prie\xc5\xbeastimis). Metafiziniame m\xc4\x85styme mintis pasirodo labai plati ir palaipsniui pasiruo\xc5\xa1ia moksliniam darbui. Pagrindin\xc4\x97 \xc5\xa1io m\xc4\x85stymo klaida \xe2\x80\x93 siekiama pa\xc5\xbeinti absoliu\xc4\x8di\xc4\x85 viso ko prad\xc5\xbei\xc4\x85 ir prie\xc5\xbeast\xc4\xaf, o tai yra ne\xc4\xafmanoma. Taigi, metafizika pasineria \xc4\xaf ne\xc5\xbeabotas bevaises fantazijas, tod\xc4\x97l, O. Kontas buvo bet kokios metafizikos kritikas._NEWLINE_Pozityviojoje stadijoje \xc5\xbemogaus protas atsisako tyrin\xc4\x97ti visatos atsiradim\xc4\x85 ir tikslus, taip pat noro \xc5\xbeinoti rei\xc5\xa1kini\xc5\xb3 vidines prie\xc5\xbeastis, u\xc5\xbesiima tik rei\xc5\xa1kinijos d\xc4\x97sni\xc5\xb3, santykio nuoseklumo ir rei\xc5\xa1kini\xc5\xb3 pana\xc5\xa1umo analize. Mokslas ir jo d\xc4\x97sniai gali atsakyti tik \xc4\xaf klausim\xc4\x85 \xe2\x80\x9ekaip\xe2\x80\x9c, o ne \xe2\x80\x9ekod\xc4\x97l\xe2\x80\x9c. Mokslai turi steb\xc4\x97ti ir atsakyti, kas atrasta bandyme, turi atrasti empirinius d\xc4\x97snius. Taigi, mokslas yra vienintelis pa\xc5\xbeinimo \xc5\xa1altinis._NEWLINE_Konto teigimu, mes ne\xc5\xbeinome daikt\xc5\xb3 esm\xc4\x97s ir ne\xc5\xbeinome, kaip i\xc5\xa1 tikr\xc5\xb3j\xc5\xb3 atsiranda faktai, bet mes \xc5\xbeinome fakt\xc5\xb3 eili\xc5\xa1kumo santykius ir j\xc5\xb3 sutapim\xc4\x85. M\xc5\xabs\xc5\xb3 \xc5\xbeinojimas yra santykinis ir reliatyvus. N\xc4\x97 vienas bandymas neturi galutini\xc5\xb3 rib\xc5\xb3 ir gali b\xc5\xabti i\xc5\xa1pl\xc4\x97stas tik tiek, kiek leid\xc5\xbeia \xc5\xbemoni\xc5\xb3 galimyb\xc4\x97s. Pozityvistai gamt\xc4\x85 tyrin\xc4\x97ja remdamiesi loginiu indukciniu b\xc5\xabdu. Supratimo problemos, kuri\xc5\xb3 negalime i\xc5\xa1spr\xc4\x99sti ar patvirtinti bandymo keliu, anot Konto, melagingos ir nereikalingos. Jo manymu reikia sugalvoti tokias hipotezes, kurios leist\xc5\xb3 daugiau ar ma\xc5\xbeiau, bet visada jas patikrinti._NEWLINE_Kitas svarbus pirmojo pozityvizmo etapo autorius yra D\xc5\xbeonas Stiuartas Milis (John Stuart Mill, 1806-1873). Jis taip pat \xc5\xbeinomas kaip liberalizmo ir utilitarizmo teoretikas.\n_START_SECTION_\nAntrasis pozityvizmas (empiriokriticizmas)\n_START_PARAGRAPH_\nSvarbiausi jo atstovai yra Ernstas Machas (Ernst Mach, 1838\xe2\x80\x931916) ir Richardas Avenarijus (Richard Avenarius, 1843\xe2\x80\x931896). Daugiausia d\xc4\x97mesio skyr\xc4\x97 mokslo filosofijai, taip pat pl\xc4\x97tojo filosofij\xc4\x85, artim\xc4\x85 fenomenalizmui.\n_START_SECTION_\nNeopozityvizmas (loginis pozityvizmas, loginis empirizmas)\n_START_PARAGRAPH_\nTai ne tik pozityvizmo forma, bet ir analitin\xc4\x97s filosofijos raidos etapas. Atstovai: Rudolfas Karnapas (Rudolf Carnap, 1891\xe2\x80\x931970), Oto Noiratas (Otto Neurath, 1882\xe2\x80\x931945), Moricas \xc5\xa0likas (Moritz Schlick, 1882\xe2\x80\x931936), Hansas Reichenbachas (Hans Reichenbach, 1891\xe2\x80\x931953). Dauguma j\xc5\xb3 priklaus\xc4\x97 Vienos rateliui \xe2\x80\x93 tarp Pirmojo ir Antrojo pasaulinio karo Vienoje veikusiai filosof\xc5\xb3 grupei. Ypa\xc4\x8d pagars\xc4\x97jo savo pa\xc5\xbei\xc5\xabra, kad visi metafizikos teiginiai yra beprasmiai.'